## Odluka o uvjetima i načinu obavljanja devizne dokumentarne kontrole

### NN 51/1999 (24.5.1999.), Odluka o uvjetima i načinu obavljanja devizne dokumentarne kontrole

# HRVATSKA NARODNA BANKA

Na temelju članka 89. stavak 2. Zakona o osnovama deviznog sustava,
deviznog poslovanja i prometu zlata ("Narodne novine" br. 91/A i 36/98)
i članka 67. stavka 1. točke 23. Zakona o Hrvatskoj narodnoj banci ("Narodne
novine" br. 35/95 - pročišćeni tekst) Savjet Hrvatske narodne banke, na
sjednici održanoj 19. svibnja 1999. godine, donio je

## ODLUKU

### O UVJETIMA I NAČINU OBAVLJANJA DEVIZNE DOKUMENTARNE KONTROLE

I.

Hrvatska narodna banka obavlja deviznu dokumentarnu kontrolu po poslovima
izvoza i uvoza robe i određenih usluga pregledom isprava i dokumentacije
koju joj po tim poslovima dostavljaju domaće pravne osobe na način i u
rokovima propisanim ovom Odlukom.

II.

Kontrolu deviznog poslovanja po poslovima iz točke I. ove Odluke Hrvatska
narodna banka obavlja na temelju podataka o izvozu i uvozu iz izvoznih
i uvoznih carinskih deklaracija Carinske uprave Republike Hrvatske, dokumentacije
i podataka o naplatama iz inozemstva i plaćanjima u inozemstvo izvršenih
preko banaka ovlaštenih za poslove s inozemstvom, kao i temeljem drugih
isprava i dokumentacije utvrđenih ovom Odlukom.

III.

Domaće pravne osobe koje obavljaju poslove trgovine s inozemstvom iz
točke I. ove Odluke dužne su Hrvatskoj narodnoj banci dostaviti:

1. presliku rješenja o upisu u sudski registar nadležnog trgovačkog
suda, izmjene i dopune rješenja o upisu kao i rješenja o brisanju iz sudskog
registra, i to u roku od 30 dana od dana upisa odnosno brisanja iz sudskog
registra;

2. presliku obavijesti o razvrstavanju poslovnog subjekta prema NKD-u
od Državnog zavoda za statistiku u roku od 30 dana od dana upisa subjekta
u sudski registar.

3. izvješće poslovne banke o naplati iz inozemstva (Nalog br. 10) koje
će korisnik priljeva deviza dopuniti sljedećim podacima: broj i datum ugovora
iz evidencije koja se vodi u smislu Naredbe o vođenju nadzorne knjige svakog
sklopljenog vanjskotrgovinskog posla i kreditnog posla s inozemstvom ("Narodne
novine" br. 112/93), šifru vrste izvoznog posla, broj i datum izvozne carinske
deklaracije odnosno fakture za robu neposredno prodanu u inozemstvu iz
podtočke 4. ove točke, te podatak o vrsti i vrijednosti eventualno obustavljenih
razlika.

Ako se naplata odnosi na više ugovora i/ili više izvoznih carinskih
deklaracija uz dokument o naplati podnosi se i pregled priljeva deviza
prema shemi u privitku koji je sastavnim dijelom ove Odluke.

Dokumenti iz ove podtočke podnose se petnaestodnevno, i to u roku od
15 dana po isteku razdoblja za koje se podnose.

4. kopije ili preslike faktura za robu kupljenu i neposredno prodanu
u inozemstvu u roku od 15 dana od datuma prijema ulazne odnosno datuma
izdavanja izlazne fakture;

5. izvješće o obavljenom kompenzacijskom poslu s inozemstvom na obrascu
i u roku što su propisani točkom IV. Odluke o obavljanju kompenzacijskih
poslova s inozemstvom ("Narodne novine" br. 54/97);

6. po poslovima izvođenja investicijskih radova u inozemstvu prijevod
ugovora o izvođenju radova zaključenog između investitora i izvođača radova
u roku od 30 dana od dana zaključenja ugovora;

7. polugodišnji pregled privremenih situacija po investicijskim radovima
u inozemstvu u roku od 30 dana od isteka polugodišta za koje se podnosi
pregled prema shemi u privitku, koji je sastavnim dijelom ove Odluke;

8. konačni obračun izvršenih investicijskih radova u inozemstvu sastavljen
na temelju knjigovodstvenih podataka nositelja posla u roku od 90 dana
od dana završetka tih radova prema shemi u privitku, koji je sastavnim
dijelom ove Odluke, te dokaz o prijenosu deviza s računa kod inozemnih
banaka na račune domaćih banaka u smislu odredbi članka 53. Zakona o osnovama
deviznog sustava, deviznog poslovanja i prometu zlata;

9. kopiju ili presliku fakture za unaprijed plaćenu uslugu koja sadrži
izjavu primatelja da je usluga izvršena, i to u roku od 15 dana od datuma
primitka fakture, odnosno dokaz o povratu sredstava ako unaprijed plaćeni
uvoz robe ili usluge nije realiziran u smislu odredbe točke IV. Odluke
o plaćanju uvoza robe i usluga unaprijed ("Narodne novine" br. 38/99) u
roku od 30 dana od isteka roka za uvoz;

10. Dokument o pravdanju razlike u vrijednosti nastale u poslovanju
s inozemstvom u roku od 90 dana od datuma izvršenog izvoza odnosno uvoza
robe ili usluge;

11. po ukazanoj potrebi i drugu dokumentaciju za praćenje i kontrolu
deviznog poslovanja po poslovima izvoza i uvoza robe i usluga.

IV.

Domaće pravne osobe koje obavljaju poslove trgovine s inozemstvom dostavljaju
Hrvatskoj narodnoj banci izvješća o stanju potraživanja po osnovi izvoza
robe i svih usluga.

Izvješća iz stavka 1. ove točke izrađuju se tromjesečno sa stanjem posljednjeg
dana tromjesečja i dostavljaju se u roku od 15 dana od isteka tromjesečja
za koje se podnose.

Uputu za provedbu odredaba iz stavka 1. ove točke donosi guverner Hrvatske
narodne banke.

V.

Danom stupanja na snagu ove Odluke prestaje važiti Odluka o uvjetima
i načinu obavljanja devizne dokumentarne kontrole ("Narodne novine" br.
115/93).

VI.

Ova Odluka stupa na snagu danom objave u "Narodnim novinama".

O.br. 504/99.
Zagreb, 19. svibnja 1999.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

```
(Domaća pravna osoba)         (Mat. broj)              HRVATSKA NARODNA BANKA
_______________________________________
  (Telefon)                   (Referent)               DDK u _________________________________
_______________________________________                 (mjesto i šifra HNB)

PREGLED PRILJEVA DEVIZA BR.
za razdoblje od ______ do ______

```

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Redni broj      obrasca | Ugovor | | Šifra vrste    posla | ICD | | N A P L A T A | | | RAZLIKE    (bank. troškovi,    proviz. i sl.) |
| Broj | Datum | Broj | Datum | Datum | Oznaka i šifra  valute | Iznos u valuti |
| 1 | 2 | 3 | 4 | 5 | 6 | 7 | 8 | 9 | 10 |
|  |  |  |  |  |  |  |  |  |  |

```
        (mjesto i datum)                             (pečat i potpis)
        __________________                      __________________

```

```
(Domaća pravna osoba)       (Mat. broj)                     HRVATSKA NARODNA BANKA
_______________________________________
(Telefon)                    (Referent)                     DDK u _________________________________
_______________________________________                            (mjesto i šifra HNB)

PREGLED PRILJEVA DEVIZA BR.
za razdoblje od ______ do ______

```

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Broj situacije | Datum ovjere | Valuta | Vrijednost situacije | Datum naplate | Vrijednost naplate | | O d b i c i | | |
| u zemlji | u inozemstvu | avans | garantni polog | odbici investitora |
| 1 | 2 | 3 | 4 | 5 | 6 | 7 | 8 | 9 | 10 |
|  |  |  |  |  |  |  |  |  |  |

```
        (mjesto i datum)                              (pečat i potpis)
        __________________                      __________________

```

```
(Domaća pravna osoba)          (Mat. broj)                     HRVATSKA NARODNA BANKA
_______________________________________
(Telefon)                      (Referent)                     DDK u _________________________________
_______________________________________                               (mjesto i šifra HNB)

OBRAČUN IZVRŠENIH RADOVA

PO UGOVORU BR.

1.Realizacija                                   Iznos u valuti
  Ukupna vrijednost izvršenih radova            _____________
  Izvanredni prihod                             _____________
  Izvanredni rashod                             _____________
  Ukupno naplaćeno                              _____________

2.Troškovi
  Troškovi u inozemstvu                         _____________
  Troškovi u zemlji:
  - izvoz robe                                  _____________
  - ostali troškovi                             _____________
  Ukupni troškovi                               _____________

3.Poslovni rezultati
  Dobit:
  - u devizama                                  _____________
  - u osnovnim sredstvima                       _____________
  Gubitak                                       _____________

        (mjesto i datum)            (pečat i potpis)
        _____________           _____________

```

Odluka, NN 51/1999-956